ΓΡΑΠΤΗ ΕΡΩΤΗΣΗ E-0876/97 υποβολή: Amedeo Amadeo (NI) προς την Επιτροπή (12 Μαρτίου 1997)

Θέμα: Πράσινο Βιβλίο - Χρηματοπιστωτικές υπηρεσίες και καταναλωτές

Όσον αφορά τις «Χρηματοπιστωτικές υπηρεσίες: πώς θα ικανοποιηθούν οι προσδοκίες των καταναλωτών - Πράσινο Βιβλίο» (COM(96) 209 τελ.), λαμβάνοντας υπόψη την όχι ευχερή θέση του καταναλωτή μπροστά στην πολυπλοκότητα πολλών χρηματοπιστωτικών υπηρεσιών, καθώς και των σχετικών ρυθμίσεων, μπορεί η Επιτροπή να ετοιμάσει μια έκδοση ευρείας κυκλοφορίας που θα επιτρέπει την εύκολη κατανόηση των σημαντικότερων κανόνων οι οποίοι περιέχονται στις 50 οδηγίες που αναφέρονται χρηματοδοτικού τομέα;

Απάντηση του κ. Monti εξ ονόματος της Επιτροπής (14 Μαΐου 1997)

Η Επιτροπή πρόσφατα ανέλαβε νέες πρωτοβουλίες σχετικά με την αύξηση των πληροφοριών των καταναλωτών ιδίως στον τομέα των χρηματοπιστωτικών υπηρεσιών.

Ως παράδειγμα, η πρωτοβουλία, «πολίτες της Ευρώπης» που ξεκίνησε το Νοέμβριο του 1996, στόχευε στην πληροφόρηση των πολιτών όσον αφορά τα δικαιώματά τους και τις δυνατότητες που τους προσφέρονται στη μεγάλη ενιαία αγορά. Στο πλαίσιο αυτό, εκπονήθηκαν τρεις οδηγοί που καλύπτουν αντίστοιχα τα δικαιώματα των πολιτών ως προς την εργασία, τη διαμονή και τις σπουδές σε άλλο κράτος μέλος. Εξάλλου, αυτή τη στιγμή προετοιμάζονται τέσσερεις οδηγοί σχετικά με τα δικαιώματα όσον αφορά την αγορά αγαθών και υπηρεσιών στο πλαίσιο της ενιαίας αγοράς, τα ταξίδια προς άλλο κράτος μέλος, την προστασία της υγείας και την ίση μεταχείριση μεταξύ ανδρών και γυναικών. Για να απαντήσω στην ανησυχία την οποία εξέφρασε το αξιότιμο μέλος, ο οδηγός σχετικά με τα δικαιώματα όσον αφορά την αγορά αγαθών και υπηρεσιών στο πλαίσιο της ενιαίας αγοράς θα περιγράφει επίσης τα βασικά δικαιώματα των καταναλωτών στον τομέα των χρηματοπιστωτικών υπηρεσιών (ασφάλειες, τραπεζικές υπηρεσίες και χρεόγραφα).

Εξάλλου και πάντα στο πλαίσιο της οπτικής αυτής η Επιτροπή συνέταξε και κυκλοφόρησε έναν «οδηγό του ευρωπαίου καταναλωτή στην «ενιαία αγορά» γενικός στόχος του οποίου είναι να εξηγήσει την ευρωπαϊκή διάσταση της προστασίας των καταναλωτών και να περιγράψει συνοπτικά τα δικαιώματα των καταναλωτών στην μεγάλη ευρωπαϊκή αγορά. Ένα ειδικό τμήμα του οδηγού αυτού αναφέρεται συγκεκριμένα στις χρηματοπιστωτικές υπηρεσίες.

Όσον αφορά το Πράσινο Βιβλίο για τις «χρηματοπιστωτικές υπηρεσίες: πώς θα ικανοποιηθούν οι προσδοκίες των καταναλωτών» ((Έγγρ. COM (96) 209 τελικό )) στο οποίο αναφέρθηκε το αξιότιμο μέλος, στόχος του ήταν από τη μια πλευρά να περιγράψει τα βασικά δικαιώματα των καταναλωτών στον τομέα των χρηματοπιστωτικών υπηρεσιών και από την άλλη πλευρά να συλλέξει τις γνώμες των ενδιαφερομένων ενόψει της αξιολόγησης του κατά πόσον κρίνονται απαραίτητα τα νέα μέτρα για την κατάλληλη προστασία των καταναλωτών. Οι πολυάριθμες απαντήσεις και γραπτές συμμετοχές που υποβλήθηκαν στην Επιτροπή σχετικά με το θέμα αυτό αποδεικνύουν τη σημασία, καθώς και το επίκαιρο του θέματος. Η Επιτροπή προετοιμάζεται να δημοσιεύσει επειγόντως μια ανακοίνωση ((Έγγρ. COM(97) )) σχετικά με τη συνέχεια του Πράσινου Βιβλίου και να απαντήσει κατά τον τρόπο αυτό στις ανησυχίες που εκφράστηκαν από τα ενδιαφερόμενα μέρη. Στην ανακοίνωση αυτή, η Επιτροπή θα αναγγείλει τις προτεραιότητές της και ιδίως τις πρωτοβουλίες που προτίθεται να αναλάβει στον τομέα αυτό, καθώς και το χρονοδιάγραμμά τους.